கேள்வி: கம்பம்பதி அரி பாபு - அரசியல் வாழ்க்கை பற்றி தகவல் சொல்.
பதில்: ஆந்திர மாநில உருவாக்கத்திற்கு ஆதரவாக ''ஜெய் ஆந்திரா'' இயக்கத்தில் பங்கேற்றபோது அரி பாபு தனது அரசியல் வாழ்க்கையைத் தொடங்கினார். ஒரு மாணவர் தலைவராக, தென்னெட்டி விசுவநாதம், கௌத் இலச்சண்ணா, வெங்கையா நாயுடு போன்ற பிற தலைவர்களுடன் இணைந்து பணியாற்றினார். 1972 முதல் 1973 வரை ஆந்திரப் பல்கலைக்கழகம் பொறியியல் கல்லூரியில் மாணவர் சங்கத்தின் செயலாளராகவும் பணியாற்றினார். 1974 முதல் 1975 வரை, அவசரநிலைக்கு எதிராக ஜெயபிரகாஷ் நாராயண் தலைமையிலான லோக் சங்கர்ஷ் சமிதி போராட்டத்தில் அரி பாபு சேர்ந்தார். இவர் உள்நாட்டுப் பாதுகாப்பு பராமரிப்புச் சட்டத்தின் (''மிசா'') கீழ் கைது செய்யப்பட்டு விசாகப்பட்டினம் மத்தியச் சிறை, முசிராபாத் சிறைகளில் ஆறு மாதங்கள் அடைக்கப்பட்டார். 1977ஆம் ஆண்டில், இவர் ஜனதா கட்சி ஆந்திரப் பிரதேச மாநில செயற்குழுவில் உறுப்பினரானார். 1978ஆம் ஆண்டில் ஆந்திரப் பிரதேச மாநிலம் ஜனதா யுவ மோர்ச்சாவின் துணைத் தலைவராகப் பணியாற்றினார். 1990களின் முற்பகுதியில், பாரதிய ஜனதா கட்சி இணைந்த இவர், 1991 முதல் 1993 வரை ஆந்திரப் பிரதேச மாநில செயற்குழுவில் உறுப்பினராகவும், 1993 முதல் 2003 வரை மாநில பிரிவின் பொதுச் செயலாளராகவும் பணியாற்றினார். 1999ஆம் ஆண்டில், அரி பாபு விசாகப்பட்டினம்-1 சட்டமன்றத் தொகுதியிலிருந்து சட்டமன்ற உறுப்பினராகத் தேர்ந்தெடுக்கப்பட்டார். மேலும் 2003ஆம் ஆண்டில் ஆந்திராவில் பாரதிய ஜனதா கட்சி சட்டமன்றக் கட்சியின் தளத் தலைவரானார். மார்ச் 2014இல், இவர் மாநில பிரிவின் தலைவராகத் தேர்ந்தெடுக்கப்பட்டார். 2014 இந்திய பொதுத் தேர்தலில் விசாகப்பட்டினம் மக்களவைத் தொகுதி பாஜக வேட்பாளராகப் போட்டியிட்டு வெற்றி பெற்று, ஒய். எஸ். ஆர். காங்கிரசு கட்சி வேட்பாளர் ஒய். எசு. விஜயம்மாவினை 90,488 வாக்குகள் வித்தியாசத்தில் தோற்கடித்தார். 2021 சூலை 19 அன்று, அரி பாபு மிசோரம் ஆளுநராக நியமிக்கப்பட்டார். பின்னர், 2024 திசம்பர் 26 அன்று, அவர் ஒடிசாவின் ஆளுநராக நியமிக்கப்பட்டார்.